มั่นใจหุ้นไทยสดใส
บลจ.ไอเอ็นจี ติดใจ “ทริกเกอร์ 10%” เล็งออกกองที่ 7 หลังจากกองที่ 6 ใช้เวลา 3 เดือน 19 วัน เข้าเป้า มั่นใจตลาดหุ้นไทยยังสดใส
24 ต.ค. 2555

บลจ.ไอเอ็นจี ติดใจ “ทริกเกอร์ 10%” เล็งออกกองที่ 7 หลังจากกองที่ 6 ใช้เวลา 3 เดือน 19 วัน เข้าเป้า มั่นใจตลาดหุ้นไทยยังสดใส 
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) กล่าวว่า บริษัทเตรียมเปิดขายกองทุนไอเอ็นจี ไทย ทริกเกอร์ 10% (7) ซึ่งคาดว่าจะเปิดขายในช่วงวันที่ 29 ต.ค.-5 พ.ย.นี้ หลังจากกองทุนไอเอ็นจี ไทย ทริกเกอร์ 10% (6) สามารถทำผลตอบแทนได้ 10% ตามเป้าหมาย โดยใช้เวลาเพียง 3 เดือน 19 วัน
“ทิศทางของตลาดหุ้นไทยยังคงสดใสต่อเนื่อง แม้ว่าธนาคารแห่งประเทศไทย (ธปท.) จะตัดสินใจลดดอกเบี้ยลง แต่เม็ดเงินลงทุนจากต่างประเทศก็จะยังคงไหลเข้าลงทุนในตลาดหุ้นไทยอย่างต่อเนื่อง เพราะแม้ดอกเบี้ยนโยบายจะลดลง แต่ก็ยังถือว่าอยู่ในระดับที่ไม่ต่ำมากเหมือนกับหลายๆ ประเทศ ขณะเดียวกันเศรษฐกิจไทยยังมีความแข็งแกร่ง และการปรับลดอัตราดอกเบี้ยจะส่งผลให้เกิดการกระตุ้นเศรษฐกิจในหลายๆ ส่วน รวมถึงการที่ผลประกอบการของบริษัทจดทะเบียนยังมีแนวโน้มเติบโตต่อเนื่อง ทั้งหมดเป็นปัจจัยที่เชื่อว่าตลาดหุ้นไทยยังคงน่าลงทุน” นายจุมพล กล่าว
นายสมชัย บุญนำศิริ กรรมการผู้จัดการ บลจ.กรุงไทย คาดว่าดัชนีหุ้นตลาดหลักทรัพย์ยังมีโอกาสที่จะปรับตัวขึ้นต่อไปได้ และในสิ้นปีนี้จะสามารถยืนอยู่ในระดับ 1,300-1,340 จุดได้ เนื่องจากสภาพคล่องในระบบการเงินที่ยังมีอยู่สูงจากภาวะอัตราดอกเบี้ยที่อยู่ในระดับต่ำทั่วโลก ประกอบกับความต้องการซื้อจากกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) โดยคาดว่าในช่วง 2 เดือนสุดท้าย จะมีเม็ดเงินลงทุนเข้ามาประมาณ 2-3 หมื่นล้านบาท
“แม้ว่าวิกฤตหนี้ยูโรโซนจะยังต้องติดตามอย่างใกล้ชิด แต่ปัจจัยพื้นฐานทางเศรษฐกิจและฐานะทางการเงินของบริษัทจดทะเบียนที่แข็งแกร่งของไทยและประเทศในอาเซียน น่าจะเป็นปัจจัยที่จะดึงดูดเม็ดเงินลงทุนให้ไหลเข้ามาลงทุนได้อย่างต่อเนื่อง” นายสมชัย กล่าว
พร้อมกันนี้ บลจ.กรุงไทย ประกาศจ่ายเงินปันผลกองทุนเปิดกรุงไทยหุ้นระยะยาว ในอัตรา 1 บาทต่อหน่วย โดยจะปิดสมุดทะเบียนวันที่ 24 ต.ค. และจ่ายเงินปันผลวันที่ 31 ต.ค. 
กองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) ประกาศจ่ายเงินปันผลวันที่ 21 พ.ย. ในอัตรา 0.1646 บาทต่อหน่วย จากผลการดำเนินงานระหว่างวันที่ 1 มิ.ย.-31 ส.ค. 2555 และลดทุนจดทะเบียนหน่วยละ 0.02 บาท จ่ายคืนให้ผู้ถือหน่วยวันที่ 22 พ.ย. โดยปิดสมุดทะเบียนวันที่ 6 พ.ย.นี้ หลังจากการลดทุน มูลค่าที่ตราไว้จะเหลือ 10.3640 บาทต่อหน่วย